A BIZOTTSÁG HATÁROZATA
(2007. július 25.)
Bulgária és Románia számára a 2003. január 1-je és 2006. december 31-e között felhalmozódott készletek tekintetében az erdészeti szaporítóanyagok forgalmazásáról szóló 1999/105/EK irányelvtől való eltérés engedélyezéséről
(az értesítés a C(2007) 3541. számú dokumentummal történt)
(2007/527/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási okmányára és különösen annak 42. cikkére,
mivel:
(1)
Bulgária és Románia csatlakozási okmánya 42. cikkének megfelelően a Bizottság átmeneti intézkedéseket fogadhat el, amennyiben ezen átmeneti intézkedések megkönnyítik az új tagállamokban a meglévő rendszerekről a közösségi állat-egészségügyi és növény-egészségügyi szabályok alkalmazásából származó rendszerre történő átmenetet. E szabályok közé tartoznak az erdészeti szaporítóanyagok forgalmazására vonatkozó szabályok.
(2)
Az erdészeti szaporítóanyagok forgalmazásáról szóló, 1999. december 22-i 1999/105/EK tanácsi irányelv (1) előírja, hogy erdészeti szaporítóanyagot csak akkor szabad forgalomba hozni, ha az irányelv 6. cikke (1) és (3) bekezdésének követelményei teljesülnek.
(3)
Az 1999/105/EK tanácsi irányelv engedélyezi a 2003. január 1-je előtt felhalmozódott erdészeti szaporítóanyag-készletek azok kimerüléséig történő forgalmazását.
(4)
Bulgária és Románia tájékoztatták a Bizottságot és a többi tagállamot a területükön2003. január 1-je és 2006. december 31-e között előállított erdészeti szaporítóanyag-készletek meglétéről. Az ilyen szaporítóanyag forgalmazását csak akkor lehetne engedélyezni, ha megadják az 1999/105/EK irányelvtől való eltérést.
(5)
Annak érdekében, hogy lehetővé tegyék ezen országoknak a 2003. január 1-je és 2006. december 31-e között előállított szaporítóanyag-készletek forgalmazását, 2009. december 31-ig engedélyezni kell számukra az olyan szaporítóanyagok saját területükön történő forgalmazását, melyeket a fent említett időszakban az előállításkor hatályos nemzeti rendelkezéseik szerint állítottak elő.
(6)
A címkéken vagy kísérő dokumentumokon fel kell tüntetni, hogy az ilyen szaporítóanyag csak abban a tagállamban forgalmazható, ahol azt előállították.
(7)
Az e határozatban előírt intézkedések összhangban vannak a Mezőgazdasági, Kertészeti és Erdészeti Vetőmagok és Szaporítóanyagok Állandó Bizottságának véleményével,
ELFOGADTA EZT A HATÁROZATOT:
1. cikk
Az 1999/105/EK tanácsi irányelv 6. cikkének (1) és (3) bekezdésétől eltérve Románia és Bulgária számára engedélyezett saját területükön az olyan, 2003. január 1-je és 2006. december 31-e között előállított erdészeti szaporítóanyag forgalmazása 2009. december 31-ig, amelyet nem az irányelvben meghatározottak szerint állítottak elő, amennyiben az az előállítás idején hatályban levő nemzeti rendelkezéseknek megfelel.
Az ilyen erdészeti szaporítóanyag csak az előállító tagállam területén forgalmazható.
Bármely hatósági vagy egyéb címkén vagy dokumentumon, amelyet ilyen erdészeti szaporítóanyaghoz rögzítettek vagy azt kíséri, egyértelműen fel kell tüntetni, hogy a szaporítóanyagot kizárólag az adott tagország területén történő forgalmazásra szánják.
2. cikk
Ennek a határozatnak a tagállamok a címzettjei.
Kelt Brüsszelben, 2007. július 25-én.